Martin Karro		
Tallinna Linnaplaneerimise Amet	
	
 	07.04.2025 nr 6.-1/65 - 54	

	

	
Pärnu mnt 477b kinnistu projekteerimistingimuste eelnõu ja eskiisprojekti avaliku väljapaneku jooksul esitatud ettepanekute ning vastuväidete avalik arutelu		

Austatud Martin Karro	

Nõmme Linnaosa Valitsus korraldas 21.03.2023 - 05.04.2023 Pärnu mnt 477b kinnistu projekteerimistingimuste eelnõu ja eskiisprojekti avaliku väljapaneku. 
Pärnu mnt 477b kinnistu projekteerimistingimuste eelnõu ja eskiisprojekti osas esitasid ettepanekud ja vastuväited Pärnu mnt 479b omanik, Terviseamet ja Pääsküla Vesi OÜ.
1.	Pärnu mnt 479b omanik esitas 04.04.2023 kirjaga järgmised ettepanekud:
a.	Läbivalt valed aadressandmed
Projekteerimistingimuste eelnõu lubab edasisel projekteerimisel lähtuda eskiisist, mis on seega alusdokument. Lisatud on üksikelamu ja abihoone eskiisprojekt aadressile Pärnu mnt. 447b, Mustamäe Linnaosa. Nimetatud aadressile viidatakse eskiisprojektis läbivalt, muuhulgas iga lehekülje päises. Seega tuleb huvitatud ja muudel isikutel oletada, et eskiisprojekt on tahetud esitada hoopis aadressile Pärnu mnt 477b, Nõmme Linnaosa. Avaldan seisukoha, et projekteerimistingimuste taotlemiseks on esitatud lohakalt koostatud ja eksitav dokumentatsioon ning teen ettepaneku teha uus avalik väljapanek korrektselt vormistatud dokumentidega, kus oletustele ei ole jäetud ruumi.
Järgnevate seisukohtade aluseks on oletus, et eskiisprojekt on esitatud aadressile Pärnu mnt. 477b. 
b.	Eskiisprojektis on plaanitud kinnistule viiva juurdepääsutee uus asukoht nii, et minu kinnistu, Pärnu mnt 479b kohustuslikku jäätmevedu pole enam võimalik korraldada, sest 30 aastat püsikasutuses olnud olmejäätmete mahutite rajatis on planeeritud likvideerida ja igasugused alternatiivid puuduvad. Lisaks pole juurdepääsutee asukoht eskiisprojekti lehekülgedel 10 ja 11 joonistel „Tänavalaotis“ ja „Asendiplaani eskiis“ omavahelises kooskõlas. 
Eskiisprojekti joonisel lk 10 asub planeeritud juurdepääsutee oma praeguses asukohas, s.t. minu kinnistut, Pärnu mnt 479b teenindava olmejäätmete mahutite paiknemiskoha kõrval. Juurdepääsutee praegune asukoht on märgitud ka Pärnu mnt 477 aadressi kinnistu kaheks jagamisel 2018. aastal tehtud 477b aadressi katastriüksuse plaanil. Ent eskiisprojekti joonisel lk 11 on minu kinnistu jaoks igapäevase ja elulise tähtsusega ning olmejäätmete kogumise nõuetele vastav objekt märgitud likvideeritavaks ning juurdepääsutee on pandud otse selle asemele, nihutatuna selle praegusest ja ka lk 10 joonisel märgitud asukohast. Vaidlen taolisele plaanile resoluutselt vastu. Jäätmeveo autodel puudub minu kinnistu vahetusse lähedusse selle asendi tõttu ligipääs mööda avalikku teed, rääkimata ligipääsust ilma olulise manööverdamis-vajaduseta. Sel põhjusel on juba ligi 30 aastat alalises kasutuses olnud olmejäätmete mahutite asukoht olnud just nimelt märgitud paigas ning jäätmevedu on tõrgeteta toiminud. Likvideerimine ei tule kõne allagi – ei saa ju asetada konteinereid ning aeg-ajalt suurjäätmeid jäätmeveoks keset teed jalakäijatele ja autodele ette või siis hoopis ei kuskile. Praegugi pole jäätmetega tegelemine niivõrd kaugel kinnistu piirist vähimalgi määral mugav, aga on olnud praktikas siiski toimiv. 
c.	Eskiisprojektis plaanitud juurdepääsutee uus asukoht eeldab hiljutise Pärnu maantee rekonstrueerimise käigus kinnistuga piirneval teelõigul säilitatud ainsa suure puu, täiskasvanud vahtra maha raiumist. Tänava suuremahulise rekonstrueerimise käigus jäeti Pärnu mnt 477b kinnistuga külgneva ala varasemast haljastusest alles ainult üks täiskasvanud puu – suur vaher, mis asub prügimaja kõrval. Nüüdse eskiisprojektiga muudetud juurdepääsutee asukoht eeldab ka selle puu raiumist. Sellega ei saa nõustuda.  Lisaks on minu hinnangul eksitav, et eskiisprojekti peal on täielikult jäetud märkimata, et juurdepääsutee nihutamise eelduseks on suure puu maha raiumine. 
d.	Projekteerimistingimuste eelnõu dokumendi punkt 3 viitab, et „Üle juurdepääsutee (Pärnu mnt 552c transpordimaa kinnistut) asuvad samuti elamumaa kinnistud Pärnu mnt 479a ja Pärnu mnt 479b.“ Sõnastus jätab mulje nagu piirneks Pärnu mnt 477b kinnistu lõuna suunast juurdepääsuteega. Pean oluliseks täpsustada, et nimetatud transpordimaa pole selle enamuspikkuses sugugi mitte juurdepääsutee nagu viitab eelnõu dokument, vaid haljasriba koos rea täiskasvanud kuuskedega. Nimetatud kõrghaljastuse säilitamist peeti väga oluliseks juba 479a ja 479b kinnistute väljaehitamisel ning tehti vastav ettekirjutus, mis on leitav ka Tallinna Linnaarhiivist. Nimetatud „transpordimaa“ näol on tegu on lähipiirkonna suurima kõrghaljastusega üldse, mis kahjuks erinevate jooniste ja kaartide peal jätab oma kuju ja kategooria tõttu eksitava mulje teemaast. Looduskaitse ning naabruskonna elukvaliteedi säilitamise eesmärkidel tuleks 477b kinnistu väljaehitamise protsessi korraldavates dokumentides kindlasti täpsustada, et kinnistu lõunasuund ei külgne mitte tee vaid kõrghaljastusega, mille säilumine on piirkondlikult tähtis, sest kuused summutavad siinse tiheda autoliikluse poolt tekitatud müra ning püüavad saastet aastaringselt. 
2.	Terviseamet esitas 05.04.2023 kirjaga nr 9.3-1/23/1680-2 järgmised ettepanekud:
a.	Arvestada tuleb ka keskkonnaministri 16. detsembri 2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“ (edaspidi KeM määrus nr 71) lisas 1 toodud müra normtasemetega. Pärnu mnt 477b kinnistule rakenduvad KeM määrus nr 71 lisas 1 kehtestatud II kategooria liiklusmüra piirväärtused, mis on päeval 60 dB (teepoolsel küljel 65 dB) ja öösel 55 dB (teepoolsel küljel 60 dB). Liiklusmüra maksimaalne helirõhutase müratundlike hoonetega aladel ei tohi ületada päeval 85 dB ja öösel 75 dB (KeM määrus nr 71 § 6 lg 3).
Siseruumides tuleb tagada radooniohutu keskkond vastavalt EVS 840:2017 „Juhised radoonikaitse meetmete kasutamiseks uutes ja olemasolevates hoonetes“ toodule.
3.	Pääsküla Vesi OÜ esitas 21.03.2023 kirjaga järgmised ettepanekud:
a.	Nõmme Linnaosa kodulehel on avalikustatud Pärnu mnt 477b kinnistu projekteerimistingimuste eelnõu koos illustreeriva materjaliga. Eelnõu kohaselt soovib kohaliku omavalitsuse üksus planeerimisseaduse § 125 lõike 5 kohaselt nimetatud kinnistu planeerimisprotsessi läbi viia ilma detailplaneeringut koostamata. 
Praeguseks väljakujunenud olukorras ei ole võimalik piirkonda teenindavale kanalipumplale uute klientide lisandumine, kuna pumplale teenindamiseks vajalik juurdepääs mööda Tallinna Linnale kuuluvat transpordimaad ei ole võimalik. Ligipääsu takistavad otse keset teed asuvad betoonmüür ja kõrghaljastus. Ülalöeldust tulenevalt ei saa meie ettevõte nimetatud kinnistule väljastada vee ja kanalisatsiooni liitumise projekteerimise tehnilisi tingimusi, kanalisatsioonipumpla teenindamise võimalikkus on eeltingimuseks planeeritava kinnistu ühisveevärgi- ja kanalisatsiooniga liitumiseks. 
Pääsküla Vesi OÜ avaldab arvamust, et antud juhtumi korral on vajalik tulenevalt planeerimisseaduse § 126 lõikest 4 algatada detailplaneeringu protsess. Planeeringu eesmärgiks oleksid pumplale ligipääsu määratlemine, tehnovõrkude liitumispunktid, mahasõit Pärnu maanteele jne. Praeguse teemaga mitteseonduvalt võiks saada lahenduse ka kinnistutele Pärnu mnt 477a ja Pärnu mnt 479c transpordivahendiga ligipääs.
Nõmme Linnaosa Valitsus toetas Pääsküla Vesi OÜ esindaja Rein Merendi ettepanekut algatada detailplaneering nimetatud isiku kirjas väljatoodud küsimuste lahendamiseks.
Pääsküla Vesi OÜ-le kuuluv pumpla asub Tallinna linnale kuuluval transpordimaa sihtotstarbega Pärnu mnt 552c // Pärnu maantee T24 kinnistul. Pumplale on juurdepääs algselt kavandatud samalt kinnistult, kus aga asub tugimüür ja kõrghaljastus. Seega ei ole antud kinnistu võimaliku juurdepääsuteena praegu kasutatav.  
Vana-Pääsküla vee- ja kanalisatsioonitorustik rajati aastatel 2005-2009 kahes etapis. Nimetatud rajatistele on väljastatud kasutusload järgmiselt: 
•	kasutusload nr 8849 ja 10170 (veevarustus I ja II etapp);
•	kasutusload 8850 ja 10172 (kanalisatsioon I ja II etapp);
•	täielikult Tallinna Linnale kuuluval transpordimaal Pärnu mnt 552c // Pärnu maantee T24 asuv kanalisatsiooni pumpla sai Tallinna Linnaplaneerimise Ametilt kasutusloa 22.12.2009 liitloa nr 10172 koosseisus.
Tallinna Keskkonna- ja Kommunaalameti Nõmme piirkonna metsavaht-dendroloog Indrek Jõesaar on 13.12.2023 teostanud paikvaatluse, mille tulemusena selgus, et kinnisasjal kasvavad okaspuud kuuluvad valdavalt IV väärtusklassi ning tagumises puudegrupis kuulub üks puu V väärtusklassi. 
Pärnu mnt 477b ja Pärnu mnt 479b kinnistute vahelisel transpordimaal kasvavaid kuuski on aastate eest madalamaks lõigatud ja hilisema hoolduse puudumise tõttu on puud tänaseks kasvatanud kaheharulised ladvad. Kuuskede rivist on osad puud eemaldatud, mille tulemusel on puude võrad ühepoolsed ning tormikindlus vähenenud. Lehtpuude rivi on pügatud hekiks, mis moodustab rohelise piirde Pärnu mnt 477b lõunapoolsel kinnistupiiril.
Tallinna Keskkonna- ja Kommunaalameti poolt 21.12.2023 edastatud hinnangul on Pärnu mnt 552c // Pärnu maantee T24 transpordimaal kasvava haljastuse (kuuskede) seisund hea.
Pärnu mnt 552c // Pärnu maantee T24 kinnistu asub tervikuna Pääsküla jõe kalda piiranguvööndis ning osaliselt ka ehituskeeluvööndis.
Kuna alale tänaseni detailplaneeringut algatatud ei ole, siis tegi Tallinna Linnaplaneerimise Amet ettepaneku korraldada projekteerimistingimuste avalik arutelu, kuhu kaasata ettepanekute esitajad (Pärnu mnt 479b omanik, Terviseamet ja Pääsküla Vesi OÜ), samuti Tallinna Transpordiameti esindaja kuna küsimus puudutab juurdepääsu ning Pärnu mnt 477b projekteerimistingimuste taotleja ning kinnistu omanikud ja nende esindaja Sirje Elme. 
Samuti palus Tallinna Linnaplaneerimise Amet kaasata arutelule Tallinna Keskkonna- ja Kommunaalameti ja Tallinna Linnavaraameti esindajad.
Nõmme Linnaosa Valitsus edastas 03.03.2025 kirjaga avalikul väljapanekul arvamuse avaldanud isikutele ning teistele puudutatud isikutele kutse avalikule arutelule. 
Nõmme Linnaosa Valitsus palus avalikust arutelust osa võtta Terviseameti esindajal, Tallinna Linnavaraameti esindajal, Tallinna Keskkonna- ja Kommunaalameti esindajal, Pääsküla Vesi OÜ esindajal, Pärnu mnt 477b kinnistu omanikul ning esindajal, Pärnu mnt 479a kinnistu omanikul, Pärnu mnt 479b kinnistu omanikul, Pärnu mnt 479c kinnistu omanikul, Pärnu mnt 475 kinnistu omanikul ja Pärnu mnt 477a kinnistu omanikul.
Samuti palusime avalikul väljapanekul esitatud ettepanekute tegijatel (Pärnu mnt 479b omanik, Terviseamet ja Pääsküla Vesi OÜ) veelkord oma ettepanekud üle vaadata ning teatada, kas nad jäävad oma ettepanekute juurde.
Samuti pakkus Nõmme Linnaosa Valitsus välja omapoolsed ettepanekud Pääsküla Vesi OÜ tõstatatud juurdepääsutee lahenduste osas ning palus seisukohta ka antud ettepanekute osas:
1.	Likvideerida Pärnu mnt 552c // Pärnu maantee T24 kinnistul asuv tugimüür ja kõrghaljastus ning ehitada uus tugimüür Pärnu mnt 552c // Pärnu maantee T24 kinnistu ja Pärnu mnt 477b kinnistu piirile. Sel juhul on vajalik lahendada ka Pärnu mnt 552c // Pärnu maantee T24 kinnistut teenindav ümberpööramiseks vajalik ala või tee idapoolses osas tekitada vajalik pöörderaadius. Sel juhul on võimalik tagada lahendus, kus pumplat teenindav sõiduk tagurdab kuni pumplani. Ümberpööramiseks vajaliku ala tagamine eeldab ka Pärnu mnt 477b või Pärnu mnt 279c kinnistute kaasamist ning vastavat kinnistute omanike nõusolekut. 
2.	Kavandada 3,5 m laiune juurdepääsutee Pärnu mnt 477b kinnistu lõunapiirile, mis võimaldab säilitada Pärnu mnt 552c // Pärnu maantee T24 kinnistul kasvava kõrghaljastuse, mille seisund on hinnatud heaks. Antud ettepanek eeldab Pärnu mnt 477b kinnistu omaniku nõusolekut. Kuna Pärnu mnt 552c // Pärnu maantee T24 kinnistul ümberpööramiseks vajalik ala puudub, siis eeldab lahendus, et pumplat teenindav sõiduk tagurdab kuni pumplani.
3.	Kavandada 3,5 m laiune juurdepääsutee Pärnu mnt 475 ja Pärnu mnt 477a läänepiirile. Antud ettepanek eeldab Pärnu mnt 475 ja Pärnu mnt 477a kinnistu omanike nõusolekut. Pärnu mnt 475 ja Pärnu mnt 477a kinnistud asuvad Nõmme linnaosa üldplaneeringu alusel pereelamute alal ehk alal, kuhu on lubatud kavandada pereelamuid (kuni kaks korterit) ning väikeseid lähipiirkonda teenindavaid vaba aja veetmise võimalusi pakkuvaid, kaubandus-, teenindus- ja lastehoiuettevõtteid ja -asutusi. Samuti asuvad kinnistud tervikuna Pääsküla jõe kalda piiranguvööndis ning osaliselt ehituskeeluvööndis.
4.	Ehitada olemasolev pinnastee, mis kulgeb üle Pärnu mnt 477a, Saagi tn 4g ja Saagi tn 4j kinnistute, ümber kõvakattega teeks. Antud ettepanek eeldab Pärnu mnt 477a ja Saagi tn 4j kinnistu omanike nõusolekut. Saagi tn 4g kinnistu kuulub munitsipaalomandisse. Saagi tn 4j kinnistu on vastavalt kehtivale Saagi tn 6a kinnistu detailplaneeringule ette nähtud üle anda Tallinna linnale.
Pärnu mnt 479b omanik vastas 18.03.2025 e-kirjaga järgmist:
„Annan teada, et minu märkused pole muutunud. Küll aga märkasin talve jooksul lisaks üht olulist teemat, millele 477b projekti koostades pole mõeldud - nimelt lumekoristus ja ladustamine. Seda probleemistikku oskab Einar Tamm Nõmme LOVist väga täpselt kirjeldada/selgitada, sest tema on selle konkreetse asukoha ja keeruliste oludega juba mitmeid aastaid ja lumehooaegasid hästi kursis. Nimelt ladustatakse kitsalt Pärnu mnt 552c/Pärnu maantee T24 teemaalt puhastatav lumi lähimasse võimalikku paika, mis on hetkel plaanitud 477b kinnistu sissesõidu koha peal. Kui sinna nüüd lisandub liiklus, siis tuleks seda asjaolu kindlasti arhitekti poolt projekti koostades arvestada. Selle teeosa puhastamise eest vastutab linn, küll aga see puudutab otseselt meie talvist igapäevaelu ja kodust välja pääsemist ja see on ka sel talvel olnud mitu korda (s.t. järjest mitmeid päevi) täielikult takistatud, seega on oluline teema, mis siinkohal välja tuua. Soovitan rääkida Einar Tammega, ta kirjeldab täpselt. Talvel on olud selles piirkonnas ülikeerulised, sest lisaks lükatakse ju samasse kohta lumi kaherealiselt maanteelt.“ 
Terviseamet vastas 05.03.2025 e-kirjaga järgmist:
„Terviseamet jääb oma varasemalt esitatud seisukoha juurde. Käesolevaga teavitan, et eelnevast lähtuvalt meie esindaja valikul arutelul ei osale. Küsimuste korral võite minuga ühendust võtta.“
Pääsküla Vesi OÜ Nõmme Linnaosa Valitsuse kirjale vastust ei edastanud. 

Nõmme Linnaosa Valitsusele edastasid omapoolse vastuse ka Pärnu mnt 477a kaasomanik:
„Vastuseks Teie poolt saadetud kirjale 03.03.2025 nr.2.1.1/23/65 - 26, milles on muu hulgas käsitletud juurdepääsuteed Pärnu mnt 552c // Pärnu maantee T24, mis piirneb kinnistutega Pärnu mnt 477a, Pärnu mnt 477b, Pärnu mnt 479a, Pärnu mnt 479b ja Pärnu mnt 479c, teeme teatavaks omapoosed seisukohad.
Nagu kirjas on märgitud, siis juurdepääsuteed sellisel kujul, nagu see on maa-ameti kaardile kantud, tegelikkuses ei eksisteeri, kuna osaliselt asub teel kõrghaljastus ja betoonmüür. Samas peab juurdepääsutee võimaldama ligipääsu Pääsküla Vesi OÜ pumplale ja meie kinnistule Pärnu mnt 477a. Reaalselt ei ole tee kasutatav ja transpordivahendiga ligipääs kinnistule puudub.
Olles tutvunud kõigi kirjas märgitud asjaosaliste ettepanekute ja vastuväidetega, leiame, et kõige otstarbekam on rajada sissepääsutee hetkel kaardil olevale asukohale ehk vastavalt Nõmme Linnaosa Valitsuse ettepanekule nr.1: Likvideerida Pärnu mnt 552c // Pärnu maantee T24 kinnistul asuv tugimüür ja kõrghaljastus ning ehitada uus tugimüür Pärnu mnt 552c // Pärnu maantee T24 kinnistu ja Pärnu mnt 477b kinnistu piirile. Sel juhul on vajalik lahendada ka Pärnu mnt 552c // Pärnu maantee T24 kinnistut teenindav ümberpööramiseks vajalik ala või tee idapoolses osas tekitada vajalik pöörderaadius. Sel juhul on võimalik tagada lahendus, kus pumplat teenindav sõiduk tagurdab kuni pumplani. Ümberpööramiseks vajaliku ala tagamine eeldab ka Pärnu mnt 477b või Pärnu mnt 279c kinnistute kaasamist ning vastavat kinnistute omanike nõusolekut.
Nimetatud lahendus tagab juurdepääsu nii Pääsküla Vesi OÜ pumplale kui ka meie kinnistule Pärnu mnt 477a. Antud juhul ei ole ligipääsu rajamiseks vaja kasutada naabruses olevate kinnistute territooriume või ei ole seda vaja teha olulises mahus. Teised Nõmme Linnaosa Valitsuse poolt tehtud ettepanekud nr.2-4, mis näevad ette ligipääsutee rajamiseks naabruses olevate kinnistute olulise osa kasutusele võtmist, ei ole seetõttu sobivad. 
Juhul, kui mingil põhjusel ei ole võimalik rajada ligipääsu vastavalt variandile nr.1 (tee rajatakse maa-ameti plaanil olevatesse piiridesse), oleme nõus kaaluma meile kuuluva kinnistu linnale müümist. Sellisel juhul on võimalik juurdepääsutee rajamiseks kaaluda Nõmme Linnaosa Valitsuse poolt tehtud ettepanekuid nr.2-4.“
Samuti esitas omapoolse arvamuse Keskkonnaamet 12.03.2025 kirjaga nr 6-2/25/4263-2:
„Teavitasite Keskkonnaametit, et korraldasite 21.03.2023 - 05.04.2023 Pärnu mnt 477b kinnistu projekteerimistingimuste eelnõu ja eskiisprojekti avaliku väljapaneku, mille jooksul esitati ettepanekuid. Tõstatunud küsimuste lahendamiseks korraldab Nõmme Linnaosa Valitsus Pärnu mnt 477b kinnistu projekteerimistingimuste eelnõu ja eskiisprojekti avaliku väljapaneku jooksul esitatud ettepanekute ning vastuväidete avaliku arutelu. Esitatud kirjas on toodud neli varianti, kuidas tagada Pääsküla Vesi OÜ-le kuuluvale pumplale juurdepääs. Kirjas nimetamata kaasatud isikutelt soovitakse kirjalikku seisukohta juurdepääsutee küsimustes. Keskkonnaamet märgib järgnevat: 
Osa tegevustest jääb osaliselt Pääsküla jõe veekaitsevööndisse, mis on 10 m (veeseadus, VeeS, § 118 lg 2 p 2) ja ehituskeeluvööndisse (edaspidi ka EKV), mis on 50 m (looduskaitseseadus, LKS, § 38 lg 1 p 3). Ehituskeeluvööndis on uute rajatiste ehitamine keelatud (LKS § 38 lg 3), välja arvatud sama paragrahvi lõigetes 4 kuni 6 toodud erisuste korral. 
Variant nr 1 EKV temaatikat ei puuduta. Tegevus jääb Pääsküla jõe kalda piiranguvööndisse, millest tegevusele kitsendusi ei tulene. 
Variant 2 puhul jääb väike osa (u 16 m) laiendatavast teest Pääsküla jõe kalda EKV-sse. EKV-s on olemasolevate ehitiste rekonstrueerimine lubatud. Ka on seal lubatud olemasoleva ehitise esmakordne juurdeehitise juhul, kui juurdeehitise maht on väiksem kui üks kolmandik olemasoleva ehitise kubatuurist (LKS § 38 lg 4 p 5). Seega kui teed laiendatakse EKV-sse jäävas osas olemasolevast mahust 1/3, siis on tegevus lubatud. 
Variant 3 eeldab uue tee rajamist osaliselt EKV-sse, kus on ehitamine keelatud. Ehituskeeld ei laiene näiteks kehtestatud detailplaneeringuga ja kehtestatud üldplaneeringuga kavandatud avalikult kasutatavale teele (LKS § 38 lg 5 p 10). Kui antud asukohas on kehtestatud detailplaneeringu või üldplaneeringuga ette nähtud tee ja see rajatakse avalikult kasutatava teena, siis on EKV-sse tee rajamine võimalik. Kui vähemalt üks neist tingimustest täidetud ei ole, siis EKV-s ehitamine võimalik ei ole. 
Variant 4 puhul kulgeb kõnealune pinnastee Pääsküla jõe veekaitsevööndis2 ja ehituskeeluvööndis. Pinnastee ei ole olemasolev ehitis ja seega seda rekonstrueerida või variandis 2 toodud erisust kasutades laiendada ei saa. Pinnastee asukohta pinnakattega tee rajamine on uue ehitise püstitamine, mis on EKV-s keelatud. 
Võimalus on kaaluda variandis 3 toodud erisust, kui tee on ette nähtud avalikuna üldplaneeringu või detailplaneeringuga. Arvestama peab aga, et erisuse rakendamisel peab kohalik omavalitsus olema veendunud, et välistatud on veekogu kalda erosiooni ja hajuheite tekitamine ja arvestatakse kalda kaitse-eesmärkidega (LKS § 34). Nimelt asub olemasolev pinnastee väga lähedal veekogule ja sealne ehitustegevus võib kalda erosiooni ja hajuheidet põhjustada.“
Sellest tulenevalt on Nõmme Linnaosa Valitsuse hinnangul võimalik realiseerida järgmisi variantlahendusi: 
1.	Likvideerida Pärnu mnt 552c // Pärnu maantee T24 kinnistul asuv tugimüür ja kõrghaljastus ning ehitada uus tugimüür Pärnu mnt 552c // Pärnu maantee T24 kinnistu ja Pärnu mnt 477b kinnistu piirile. Samuti laiendada olemasolevat teed, mis kulgeb osaliselt munitsipaalomandis transpordimaal ja osaliselt eramaal kuni Pärnu mnt 477b kinnistu piirini. Seejuures on oluline, et teed laiendatakse EKV-sse jäävas osas olemasolevast mahust kuni 1/3. Transpordimaa sihtotstarbega kinnistu idapoolses osas ehk Pääsküla jõe ehituskeeluvööndis on võimalik juurdepääs lahendada tugevdatud pinnasega ehk kõvakattega tee kui rajatis ei pea kulgema kuni pumplani. Kuna Pärnu mnt 552c // Pärnu maantee T24 kinnistul ümberpööramiseks vajalik ala puudub, siis eeldab lahendus, et pumplat teenindav sõiduk tagurdab kuni pumplani.
2.	Kavandada 3,5 m laiune juurdepääsutee Pärnu mnt 477b kinnistu lõunapiirile, mis võimaldab säilitada Pärnu mnt 552c // Pärnu maantee T24 kinnistul kasvava kõrghaljastuse, mille seisund on hinnatud heaks. Antud ettepanek eeldab Pärnu mnt 477b kinnistu omaniku nõusolekut. Antud tee kavandata kõvakattega üksnes osas, kus see teenindab Pärnu mnt 477b kavandatavat elamut. Edasi kuni pumplani lahendada juurdepääs tugevdatud pinnasega, millel puudub oluline püsiv mõju ümbritsevale keskkonnale. Kuna Pärnu mnt 552c // Pärnu maantee T24 kinnistul ümberpööramiseks vajalik ala puudub, siis eeldab lahendus, et pumplat teenindav sõiduk tagurdab kuni pumplani.
Nõmme Linnaosa Valitsuse, Tallinna Keskkonna- ja Kommunaalameti ja Pääsküla Vesi OÜ esindajad teostasid 31.03.2025 ka paikvaatluse, et tutvuda olemasoleva olukorraga, sh olemasoleva tee kulgemisega, tugimüüri olukorraga jm linnaruumiliste tingimustega. Nimetatud ameti esindajad jätkavad koostööd leidmaks lahendust Pääsküla Vesi OÜ pumplale juurdepääsu tagamiseks ning teavitavad sellest ka Tallinna Linnaplaneerimise Ametit.	
Samuti kohtus Nõmme linnaosa vanem 02.04.2025 Pärnu mnt 479b kinnistu omaniku esindajaga ning kuulas ära kinnistu omaniku esindaja poolsed võimalikud lahendusettepanekud, et nendega koostöö raames arvestada.

	
Lugupidamisega	

	
	
(allkirjastatud digitaalselt)	
Karmo Kuri	
Linnaosa vanem

	
	
Lisa:	Avaliku arutelu protokoll, avalikust arutelust osavõtjate nimekiri	

Koopia:	Tallinna Keskkonna- ja Kommunaalamet; Keskkonnaamet; Terviseamet	

Alice Laanemägi
6457300 alice.laanemagi@tallinnlv.ee